Къулейхэр епIэщIэкIыркъым
«Челси» футбол командэр зей Абрамович Роман Лондон и дохутырхэм пщIэншэу яритащ езым и хьэщIэщыр.
Дуней псом мылъкушхуэ зыбгъэдэлъхэр къэралхэм щадоIэпыкъу коронавирусым пэщIэтынымкIэ. Ди дежи иджыри сэбэп хъу закъуэтIакъуэхэр щыIэщ: Дерипаскэ Олег Азием къыщищэхуауэ ди щIыналъэхэм къешэ хущхъуэ, Iэмэпсымэ зэмылIэужьыгъуэхэр. АрщхьэкIэ, адрей къулеижьхэм зэкIэ загъэхъеиркъым.
Коронавирусым упщIэ куэд къигъэщIащ. Абыхэм ящыщ зыщ урысей олигарххэм яхь жэуапыр зыхуэдэр. Дэ долъагъу къэралри, жылагъуэри волонтёрхэри а къулейсызыгъэм зэрыпэщIэувар. Правительствэм жиIащ коронавирусым и Iэужьхэр гъэкIуэдыжыным сом мелард 300 хухихыну зэрыхьэзырыр. ХьэрычэтыщIэ лэжьыгъэ мащIэмрэ курытымрэ зэрадэIэпыкъуну щIыкIэм топсэлъыхь. НэгъуэщIу жыпIэмэ, къэралыр хьэзырщ мы зэман гугъум цIыхухэми бизнесми защIигъэкъуэну. Абы и жэуапу къэралыр цIыхухэм зэращыгугъыр зы закъуэкIэщ: ахэр кIэлъыплъын хуейщ езыхэми я Iыхьлыхэми я узыншагъэм. ЗэрыгурыIуэгъуэщи, IэщIагъэлIхэм хуагъэувхэр ягъэзэщIапхъэщ.
АтIэ, ди олигарххэр-щэ? Ахэр пIащIэркъым. Пэжщ, компание зыбжанэм жаIащ нэкIуIупхъуэхэр, хущхъуэ къызэрыгуэкIхэр ягъэхьэзырынымкIэ сэбэп зэрыхъунур. Ауэ ар мащIэкъэ?
НэгъуэщI къэралхэм щыпсэу къулейхэм я щапхъэм дэплъеин хуейуэ къыдолъытэ. Китай мелардырыбжэ Ма Джек доллар мелуан 14,5-рэ хилъхьащ коронавирусыщIэм пэщIэтыну вакцинэ къэгупсысыным теухуауэ ирагъэкIуэкI къэхутэныгъэхэм. НэгъуэщI компанием доллар мелуанкIэ Китайм и дохутырхэм нэкIу- Iупхъуэхэр къахуищэхуащ. КъухьэпIэ компание инхэм мелуанхэр хуаутIыпщ Жор Плъыжьымрэ медицинэ IуэхущIапIэхэмрэ.
АтIэ, дэнэ здэщыIэр ди бизнес иныр? МащIэмрэ курытымрэ я Iуэхур гурыIуэгъуэщ — ахэр езыхэр щIобэн къызэтенэным. Ауэ дэнэ здэщыIэр ди щIыуэпс къулеигъэхэр, цIыхубэм бгъэдэлъын хуейхэр зыгъэкIуэщIхэр? Абы и жэуапыр бгъуэтынукъым.
Мыбдеж къыщоув бизнесышхуэм цIыхубэмрэ мылъкур езыта къэралымрэ я пащхьэм жэуап щихьын зэрыхуейм и Iуэхур. Ар хабзэкIэ щIэгъэбыдапхъэщ. Абы папщIэ бгъэдыхьэкIэ куэд щыIэщ. Нэхъыщхьэр мы зэман гугъум мылъкушхуэ зыбгъэдэлъхэр къэралым жыджэру дэгъэIэпыкъунырщ. Абы ямыдэмэ, цIыхубэм и цIэкIэ ар хуитщ ахэр апхуэдэ дэIэпыкъуныгъэм ирихулIэну.
